
Introducere
Felicitări pentru această achiziţie şi bine aţi venit în minunata lume a fotografiei panoramice. Fotografia panoramică este unul din segmentele fotografiei imagistice cu cea mai mare dezvoltare din ziua de azi. Prin dezvoltarea hardware-ului şi a software-ului sunt posibile acum lipiri perfecte ale mai multor imagini într-o panoramă. Indiferent că faceţi fotografii panoramice din numai două cadre, sau din peste 100 de cadre, Nodal Ninja este proiectat să permită eliminarea erorii de paralaxă la fotografierea cadrelor vecine.
Acest cap panoramic pentru trepied este un echipament de calitate proiectat să funcţioneze mulţi ani.
Nodal Ninja este cel mai uşor şi cel mai mic cap panoramic existent pe piaţă. Proiectată special, montura panoramică permite fotografului să regleze poziţia camerei/obiectivului exact pe axa de rotaţie necesară, numită pupila de intrare. Aceasta ajută la eliminarea erorii de paralaxă inerentă atunci când se fotografiază multe cadre învecinate. Fără eroarea de paralaxă, fotograful are posibilitatea de a “lipi” sau compune multe fotografii, rezultând o fotografie mai mare, fără ca lipirea să fie vizibilă.
Am dori să subliniem faptul că, prin abuz de limbaj, se foloseşte termenul de “Nodal Point” în loc de “entrance pupil”. Tehnic vorbind, punctul în jurul căruia pivotează (se roteşte) obiectivul pentru evitarea erorii de paralaxă se numeşte “entrance pupil” sau “pupila de intrare”, dar se foloseşte des termenul de “Nodal Point” când se fac referiri, de fapt, la “pupila de intrare”.
Nodal Ninja - Caracteristici şi beneficii
Am creat pentru dumneavoastră o listă cu caracteristicile şi beneficiile capului panoramic Nodal Ninja. Credem că la cumpărarea unui cap panoramic e bine să aveţi la dispoziţie cât mai multe informaţii. 
Nodal Ninja oferă cel mai bun raport performanţă/preţ. Iată un rezumat cu punctele forte ale capului panoramic Nodal Ninja:
 - PREŢUL - alte capete panoramice pot costa câteva sute de dolari mai mult.
 - ROTAŢIE completă (suportă majoritatea obiectivelor mare-unghiular).
 - Universal - potrivit pentru aproape toate camerele digitale DSLR (vezi lista de camere în website).
 - Clichet cu discuri multiple - cel inclus (standard), disc reversibil cu opriri la câte 15º sau 18º.
 - 5 discuri suplimentare cu opriri la câte 20/24°, 45/60°, 72/0°, 90/120°, & 45/60° (se vând separat).
 - Dimensiune - cel mai mic şi mai uşor cap panoramic sferic pentru trepied de pe piaţă.
 - Greutate - NUMAI 475 grame.
 - Robusteţe - produs din aluminiu uşor (extrem de durabil pentru utilizare pe teren).
 - Permite montarea camerei în mod peisaj, cu ajutorul plăcuţei de prindere (Camera Plate NCP-1), sau cu adaptoarele T (T-adapter N3T20/N3T30).
 - Permite utilizarea multor plăcuţe de prindere rapidă (Quick Release Adapters).
 - Este realizat cu o precizie sporită faţă de modelele precedente.
 - Compatibil cu orice tip de trepied - are filet de prindere şi adaptor de 3/8” şi 1/4”.
 - Rezistenţă/frecare reglabilă la panoramarea orizontală.
 - Uşor de asamblat - nu necesită scule (dacă folosiţi NCP1, aveţi nevoie de o monedă mică).
 - Nivelare - bulă de nivel înglobată pentru orizontalitate cât mai exactă.
 - Finisaj - aspect plăcut, negru-mat, fără luciu.
 - Husă rigidă cu aspect plăcut, căptuşită cu spumă.
 - Uşurinţă în manipulare - mânere de reglaj mari, uşor de răsucit (extrem de util pe vreme rece, cu mănuşi).
 - Marcaje numerice pe rotatoarele orizontale şi verticale.
 - Şine cu gradaţii pentru memorarea punctelor de reglaj pentru diferite obiective.
 - Şină cu închidere - elimină posibilitatea alunecării accidentale a camerei dumneavoastră scumpe.
 - Bază rotativă mică - mai puţin de editat, ulterior, în programul de grafică, când faceţi panorame sferice complete.
 - Asistenţă de nivel înalt oferită clienţilor, vă invităm să citiţi mesajele de la clienţi - http://www.nodalninja.com/support-testimonials/1-100/63/
 - 2 ani garanţie pentru defecţiuni de fabricaţie.
 - Politică de returnare a banilor în 30 de zile, dacă nu sunteţi satisfăcut de produs.
 - Investiţie bună - îşi păstrează valoarea (în caz că doriţi să-l vindeţi).
Nodal Ninja 3 - Părţi componente

Părţi componente NN3 - Fotografii realizate de Rosauro Ona

Părţi componente NN3 - Fotografii realizate de Rosauro Ona
Ansamblu şină superioară
1 - Şurub de strângere cu mâner rotund pentru rotatorul superior
2 - Nucă de plastic de 1/4”
3 - Şaibă de teflon
4 - Şină superioară cu rotator
5 - Şaibă de cauciuc pentru presiune
5a - Inelul gradat al rotatorului superior
6 - Şurub cu mâner rotund şi şaibă de plastic pentru montarea camerei
7 - Şina superioară cu rotator
7a - Plăcuţă pentru montarea camerei 
7b - Opritoare - şurubul poate să fie de mai multe tipuri 
7c - Cheia hexagonală pentru inelul gradat al rotatorului superior
8 - Şaibă de plastic pătrată
Notă: Plăcuţa pentru montarea camerei poate fi înlocuită cu şaiba pătrată.
Ansamblu şină inferioară
9 - Inel de cauciuc şi / sau şaibă de siguranţă
10 - Şurub cu mâner rotund pentru şina verticală 
11 - Şurub pentru fixarea tensiunii la rotatorul inferior
Notă: La NN3 MKII nu se foloseşte acest sistem de fixare.
11a - Şurub cu mâner rotund pentru setarea tensiunii la rotatorul 
12 - Şurub cu fricţiune, cu mâner rotund, pentru rotatorul inferior
13 - 2 şaibe de teflon 
Notă: Unele exemplare pot avea doar o şaibă.
14 - Şina inferioară cu bulă de nivel
14a - Ştift de siguranţă din plastic (NN3 MKII)
14b - Bulon de alamă pentru rotatorul inferior (NN3 MKII)
15 - Disc reversibil de alamă pentru clichet (NN3)
Notă: Pentru NN3, există discuri specifice - accesaţi magazinul nostru online pentru a vedea discurile disponibile.
15a - Disc reversibil de alamă pentru clichet (NN3 MKII)
Discurile pentru clichet disponibile pentru NN3 MKII:
disc cu opriri la 15/0 grade - număr de opriri = 24/0
disc cu opriri la 18/20 grade - număr de opriri = 20/18
disc cu opriri la 25.7/36 grade - număr de opriri = 14/10
disc cu opriri la 45/60 grade - număr de opriri = 8/6
disc cu opriri la 45/60 grade pe o parte şi 90/120 grade pe partea cealaltă 
disc cu opriri la 51.4/72 grade - număr de opriri = 7/5 
disc cu opriri la 90/120 grade - număr de opriri = 4/3 
16 - Rotator inferior la NN3
16a - Baza rotatorului inferior la NN3 MKII 
17 - Şurub adaptor 3/8” OD - 1/4” ID 
17a - Şurub pentru clichet cu bilă la NN3 MKII (setat din fabrică - nu ajustaţi)
18 - Bulon pentru clichet la NN3
19 - Arc pentru clichet la NN3
20 - Nucă hexagonală pentru setarea tensiunii clichetului la NN3
Specificaţiile părţilor componente
Următoarele specificaţii de dimensiune şi greutate şi alte informaţii de design vă vor ajuta să stabiliţi dacă NN3 este potrivit pentru camera dumneavoastră. Vă recomandăm să accesaţi site-ul nostru (www.NodalNinja.com) pentru lista actualizată cu http://www.nodalninja.com/support/camera-settings/42/
Încărcarea maximă: aproximativ 4 lbs (1800g) când camera este montată în mod portret (vertical). Unele camere grele şi unele obiective pot necesita o strângere exagerată a şuruburilor, ceea ce nu este recomandat. 
Factori externi ca vântul, suprafeţe instabile (punţi de vapor) pot reduce stabilitatea oricărui cap de trepied.
Vă recomandăm să folosiţi un trepied de calitate pentru o bună stabilitate. Unele trepiede ieftine au “joc” la nivelul capului şi nu menţin nivelul de orizontalitate necesar când se roteşte capul.
Ansamblul şină inferioară
Dimensiuni de gabarit ale şinei inferioare = 150mm  x 35mm x 10mm (5 7/8” x 1 5/8” x 3/8”).
Distanţe de reglaj de la rotatorul inferior la punctul de montare a braţului vertical, distanţă minimă 25mm (1”), distanţă maximă 96mm (3 3/4”). De reţinut că adaptoarele T N3T20 şi N3T30 măresc distanţa maximă de reglaj la 127mm (5”). Aceasta va fi distanţa maximă de la montura camerei la punctul nodal (pupila de intrare) pentru un anumit obiectiv.
Şina inferioară orizontală este folosită pentru a deplasa ansamblul vertical (când este ataşat) într-una din cele două poziţii necesare pentru pupila de intrare, poziţii ce depind de cameră şi de obiectivele utilizate. Şina are gradaţii cu laser, în trepte de 1 mm (intervale de 1 mm). Şanţurile scalei milimetrice sunt umplute cu vopsea rezistentă la apă pentru creşterea durabilităţii şi citire uşoară.

Ansamblul şină inferioară înglobează “Ansamblul rotator inferior”. O gaură de 1/4 inch fără filet cuplează rotatorul inferior în şina inferioară. Rotatorul inferior permite rotiri de 360 de grade pe orizontală. Este recomandat ca întotdeauna să fotografiaţi cadrele în sensul acelor de ceasornic. Baza rotatorului este gradată cu demarcaţii în intervale de 5 grade, cu câte un semn subţire mai lung la intervale de 15 grade. Valorile numerice de la 0 la 360 de grade sunt gravate la intervale de 30 de grade.
Puteţi strânge baza rotatorului pentru a regla tensiunea de rotire dorită. Pentru a regla tensiunea folosind o monedă sau o şurubelniţă standard, ţineţi strâns butonul de reglaj (cel cu marcajul Nodal Ninja) la tensiunea dorită, apoi răsuciţi şurubul interior, pentru a fixa tensiunea.
Notă: NN3 MKII nu necesită acest reglaj.
Bula de nivel este folosită pentru a orizontaliza Nodal Ninja prin centrarea bulei în inel.
Bula de nivel este foarte sensibilă - poate prea sensibilă. Este dificil să obţineţi o nivelare perfectă, deci este posibilă o uşoară descentrare. Atât timp cât deplasarea faţă de centru nu este mare şi bula rămâne în interiorul cercului, asta este tot ce aveţi de făcut.
Nu vă recomandăm să folosiţi nivelare multiplă (mai multe bule de nivel), deoarece este foarte dificil să potriviţi o nivelare cu cealaltă.
Notă: Dacă folosiţi mai multe bule de nivel (de exemplu, cea a trepiedului, a plăcuţei de prindere rapidă etc.), întotdeauna luaţi în considerare bula de pe Nodal Ninja ca nivel de referinţă şi reglaj.
Ansamblul şină superioară
Dimensiuni de gabarit ale şinei superioare = 146mm  x 35mm x 10mm (5 3/8” x 1 5/8” x 3/8”).
Distanţe de reglaj de la rotatorul superior la centrul de prindere al camerei: distanţa minimă 37mm (1 1/2”), distanţa maximă 117mm (4 1/2”). Reţineţi că adaptoarele T N3T20 şi N3T30 vor creşte distanţa de reglaj maximă la 143mm (5 5/8”). Acesta va fi distanţa maximă de la montura camerei până la punctul nodal (pupila de intrare) pentru un anumit obiectiv.
De asemenea, când utilizaţi adaptoarele T N3T30 sau N3T20 şi dacă ansamblul şină superioară este reglat la extremă extindere, acest ansamblu nu se va roti complet la 90 de grade în sus, spre zenit.
Şina superioară orizontală se utilizează pentru a deplasa camera (când este ataşată) în cea de-a doua din cele două poziţii pentru punct nodal, ce depinde de camera şi obiectivele utilizate. Şina are, de asemenea, scală gradată cu laser, marcată în milimetri (intervale de 1 mm). Şanţurile sunt umplute cu vopsea rezistentă la apă, pentru durabilitate şi claritate.
Ansamblul şină superioară înglobează “Ansamblul rotator superior”.  Ansamblul rotator superior permite rotiri de 180 grade în plan vertical. Rotatorul este gravat cu marcaje la intervale de 5 grade, cu un marcaj subţire şi lung la intervale de 15 grade. Valorile numerice între 0 – 90 şi 90 – 0 pe o parte şi 0 – -90 şi -90 – 0 grade pe cealaltă jumătate sunt gravate în intervale de 30 de grade. Acestea sunt foarte utile în cazul panoramelor multirow şi a panoramelor sferice complete. 
Nodal Ninja 3 MKII - Pachetul Standard

Conţinutul pachetului Nodal Ninja 3

Nodal Ninja 3 în husa rigidă şi accesorii.

Pachetul Nodal Ninja 3 MKII
Pachetul, în general, conţine capul panoramic NN3 MKII, plăcuţa pentru cameră, discuri pentru clichet, opritoare, husa rigidă, ghid de utilizare şi o punguţă cu diferite extra componente. Este important de reţinut că conţinutul pachetului poate varia. De asemenea, distribuitorii din diferite ţări pot să includă diferite componente în pachet. Vă rugăm să verificaţi ce conţine pachetul, înainte să efectuaţi comanda.
În magazinul nostru online, este disponibil şi NN3 MKII fără rotator.
Ansamblu de bază

Nodal Ninja 3 este preasamblat în două unităţi de bază:
Ansamblul şină inferioară constă din şina orizontală inferioară şi rotatorul orizontal.
Ansamblul şină superioară constă din braţul vertical, şina superioară şi rotatorul superior.

Plasaţi ansamblul braţului vertical (2) pe ansamblul şină inferioară şi fixaţi-l cu şurubul de fixare cu fricţiune (1).
Asiguraţi-va că ansamblul vertical este poziţionat astfel încât şina superioară este cu faţa spre interior. Observaţi că şina verticală are şi o talpă la capăt, partea mai lungă fiind îndreptată spre interior, către rotatorul inferior.
Sunt necesare doar două reglaje - inferior şi superior, în afară de situaţia când aveţi (pe cameră) o montură pentru trepied excentrică, în acest caz fiind necesar adaptorul T.

Reglarea şinei inferioare
Având camera/obiectivul montate, rotiţi şina superioară astfel încât să fie perpendiculară pe sol. Îndreptaţi camera în jos, asigurându-vă că corpul obiectivului este paralel şi centrat pe şina superioară.
Deşurubaţi butonul de reglaj inferior al şinei verticale (arătat în imagine), deplasaţi ansamblul vertical-superior înainte şi înapoi pe şina inferioară până când camera/obiectivul este poziţionat exact deasupra butonului de reglaj al rotatorului inferior (cu marcaje).
Vă puteţi uita prin vizorul camerei, ca să centraţi mai uşor. Odată realizată centrarea, aţi efectuat primul reglaj din cele două.

Folosiţi un opritor, aşa cum am arătat, şi strângeţi pentru fixare, şi reţineţi această poziţie.
Poziţia inferioară este, acum, setată şi nu se va schimba indiferent de obiectiv sau distanţă focală.

Reglarea şinei superioare
Relaxaţi butonul de reglaj al rotatorului superior şi rotiţi şina verticală - cu camera/obiectivul montate - astfel încât şina să fie paralelă cu solul, aşa cum se arată mai jos. Această poziţie este cunoscută ca 0 grade. Apoi relaxaţi butonul pentru montarea camerei şi deplasaţi camera pe şina superioară până când NPP al obiectivului este centrat cu rotatorul superior. În exemplu, se poate vedea Nikon D70 cu obiectiv 10.5mm. NPP pentru acest obiectiv este foarte aproape de inelul auriu. Deci, deplasăm camera/obiectivul pe şină astfel ca inelul să fie centrat cu rotatorul superior, care este, de asemenea, centrat pe şina verticală. 
Folosiţi un opritor, aşa cum s-a arătat, şi strângeţi pentru fixare, şi reţineţi această poziţie. Poziţia superioară este, acum, setată şi va rămâne aşa, atât timp cât nu schimbaţi camera şi/sau obiectivul şi distanţa focală.

Folosirea opritoarelor, după ce cunoaşteţi setările, vă permite să vă amintiţi aceeaşi poziţie când montaţi din nou camera.

Montarea camerei cu ajutorul plăcuţei (NCP1)
La montarea plăcuţei (CP), asiguraţi-vă că aceasta este perpendiculară pe corpul camerei, pentru un ajustaj fix. NU răsuciţi plăcuţa, fixaţi-o cu şurubul 1/4 folosind o monedă sau o şurubelniţă. Dacă răsuciţi plăcuţa în loc să folosiţi şurubul, talpa de cauciuc a camerei se poate deteriora. Observaţia este valabilă şi în cazul când folosiţi adaptorul T.
În dreapta, NN3 cu opritor şi plăcuţă de montare. 
Această configuraţie vă permite să montaţi camera şi obiectivul în mod portret pe şina superioară a capului panoramic Nodal Ninja.

Nodal Ninja 3 se strânge foarte uşor la dimensiunea convenabilă de doar [image: image19.png]


7”x2”x2”(178mm x 50mm x 50mm).
Scoaterea şi înlocuirea discurilor pentru [image: image20.png]


clichet
Discuri pentru clichet disponibile
disc cu opriri la 15/0 grade - număr de opriri = 24/0
Notă: Pe partea cu 0, nu sunt opriri.
disc cu opriri la 18/20 grade - număr de opriri = 20/18
disc cu opriri la 25.7/36 grade - număr de opriri = 14/10
disc cu opriri la 45/60 grade - număr de opriri = 8/6
Înlocuirea discurilor (la NN3 fabricat înainte de februarie 2008) 
Pentru a înlocui discurile, desfaceţi ansamblul şină inferioară prin deşurubarea butonului cu fricţiune al rotatorului (1). 
Notă: Discul cu opriri la 12 grade a fost scos din producţie.

Aşezaţi discul cu partea dorită în sus şi reasamblaţi. La NN3, va trebui să strângeţi baza rotatorului pentru a regla tensiunea de rotire. Pentru a seta tensiunea, relaxaţi şurubul din mijloc (arătat mai sus) folosind o monedă sau o şurubelniţă obişnuită, după care strângeţi cu mâna, cât este necesar, butonul de reglaj (cel cu marcajul Nodal Ninja), apoi strângeţi şurubul din mijloc pentru a fixa tensiunea. 
Notă: Noul NN3 nu are şaibă.
Reglarea clichetului la NN3 MKII

Este important de reţinut că, la nodal Ninja 3 MKII, clichetul de la rotatorul inferior este reglat din fabrică, fiind optimizat şi fixat. Dacă precizia sistemului scade cu timpul, sunt necesare mici reglaje, deci vă rugăm să urmaţi instrucţiunile de mai jos cu atenţie.
Doar înălţimea clichetului poate fi reglată. Aceasta are un efect serios asupra preciziei sistemului. Dacă reglajul este incorect, discul de alamă al clichetului se poate deteriora. 
Înălţimea clichetului se reglează prin strângerea sau slăbirea şurubului clichetului, pe partea de dedesubt a rotatorului. Pentru aceasta folosiţi fie o şurubelniţă, fie cheia hexagonală dedicată.
Slăbiţi clichetul astfel încât biluţa să fie la acelaşi nivel cu suprafaţa rotatorului. Pentru a regla înălţimea clichetului, folosiţi suprafaţa plană şi o gaură a discului. Treptat, strângeţi chichetul folosind cheia hexagonală. Lăsaţi clichetul să intre într-o gaură a discului. Reglaţi înălţimea clichetului astfel încât discul să se îndepărteze cu, aproximativ, .1mm (cât 2 foi de hârtie obişnuită). 
Poziţionaţi biluţa pe suprafaţa plană a discului. Presaţi discul astfel încât să nu rămână deloc spaţiu între disc şi baza rotatorului (cum s-a arătat). Dacă există un spaţiu, slăbiţi uşor clichetul (în timp ce presaţi discul) până când spaţiul dispare. Dacă slăbiţi şi mai mult clichetul, va scădea precizia sistemului. În locul discului, puteţi folosi orice suprafaţă plană, în cazul de faţă. Subliniem faptul că nu trebuie să existe nici un spaţiu când biluţa este presată cu ajutorul discului, altfel discul va fi deteriorat.
Scoaterea şi înlocuirea arcului clichetului la NN3

Arcul clichetului poate fi comprimat cât este nevoie pentru a obţine o precizie bună. Folosiţi cheia hexagonală din pachetul Nodal Ninja pentru a slăbi şurubul hexagonal al clichetului, dedesubtul rotatorului inferior. Înlocuiţi arcul şi strângeţi la loc şurubul. Acest şurub hexagonal presează puţin arcul intern al clichetului, care va apăsa mai tare pe ştiftul care vine în contact cu discul. Faceţi această ajustare împreună cu ajustarea corectă a tensiunii la baza rotatorului. Cele două ajustări, împreună, vă permit un reglaj de cea mai mare fineţe.
Înşurubaţi şurubul hexagonal doar puţin mai jos decât suprafaţa, pentru a lăsa loc suficient de mişcare arcului clichetului.
Montarea camerei în mod peisaj
Adaptor T N3T30
[image: image26.png]Center of
Lens

T-Adapter




[image: image27.png]


[image: image28.png]


[image: image29.png]


Adaptorul T N3T30 sau N3T20 va creşte distanţa maximă de ajustare la 127mm (5”). Aceasta va fi distanţa maximă de la montura camerei la punctul de non paralaxă NPP (pupila de intrare) a unui anumit obiectiv. Este important de reţinut că, la montarea adaptorului T (sau a plăcuţei pentru montarea camerei - NCP1 - de mai sus), pentru fixare NU trebuie rotit adaptorul T. Fixaţi cu ajutorul unei monede sau cu o şurubelniţă. Baza camerei se poate deteriora dacă rotiţi adaptorul sau plăcuţa.

Adaptorul T, de asemenea, poate fi înlocuit cu noua NCP1 (plăcuţa pentru montarea camerei), deşi aceasta nu contribuie la lungirea şinei, ea doar constituie o bază bună pentru montarea camerei.
Folosirea plăcuţelor de prindere rapidă
CP (Camera Plate) sau adaptorul T vă permite să folosiţi multe sisteme de prindere rapidă produse de terţi. Când folosiţi o plăcuţă de prindere rapidă produsă de terţi, alegeţi una cu grosimea de aproximativ 20mm sau mai subţire. 
Aceasta nu se va potrivi la orice configuraţie, dar va funcţiona la multe.

Adaptoarele T şi camerele cu montură pentru trepied deplasată faţă de axa optică

În cazul camerelor care au montura pentru trepied deplasată faţă de axa obiectivului, aveţi nevoie de adaptoarele T. Mai întâi, stabiliţi dacă adaptorul T va fi necesar. Uitaţi-vă la baza camerei şi observaţi poziţia monturii de 1/4” pentru trepied. Dacă aceasta este excentrică faţă de obiectiv, aveţi nevoie de o mică şină (camera bracket) care să permită deplasarea camerei. Dacă distanţa de la montură la axa obiectivului este de 20mm sau mai mică, puteţi folosi N3T20, iar dacă este între 20mm şi 30mm, puteţi folosi adaptorul T N3T30, care este mai lung. Cu ajutorul adaptoarelor T, camera este poziţionată pe Nodal Ninja astfel încât să poată fi rotită corespunzător în jurul punctului de non paralaxă (NPP).
Dacă nu ştiţi ce fel de montură are camera, vă invităm să accesaţi lista cu camerele care au nevoie de adaptor T.

Despre paralaxă
Definirea paralaxei
Paralaxa este deplasarea aparentă a unui obiect din prim-plan faţă de fundal, atunci când este văzut la diferite unghiuri sau perspective. În fotografia panoramică, fotografiile multi-cadru sau fotografiile alăturate creează o problemă cunoscută sub numele de paralaxă. Aceasta se întâmplă din cauză că, de fapt, fiecare fotografie este diferită de cele alăturate datorită micilor deplasări ale obiectului în câmpul vizual. Obiectele din prim-plan vor tinde să se deplaseze faţă de obiectele din fundal, când camera nu este rotită în jurul punctului de non paralaxă (NPP). Este foarte dificil ca zonele de lipire să fie invizibile, dacă efectul de paralaxă este puternic. Pur şi simplu, în zona de lipire, obiectele nu se continuă cum trebuie.
Demonstraţie de paralaxă
Ţineţi un deget ridicat, la o depărtare de un braţ şi priviţi-l cu ochiul drept (ochiul stâng fiind închis). În timp ce priviţi un obiect din fundal, mişcaţi lateral capul, într-o parte şi în alta, şi veţi observa că degetul se mişcă într-o parte şi în alta faţă de obiectul din fundal. Această schimbare aparentă a poziţiei degetului are loc tocmai datorită efectului de paralaxă. La fel se întâmplă când o cameră este rotită pe un trepied. Trepiedele NU SUNT proiectate să elimine paralaxa în fotografia panoramică.
Folosind un cap special ca Nodal Ninja şi reglându-l corect, astfel încât să se rotească în jurul “pupilei de intrare” a obiectivului, se va elimina, practic, orice efect de paralaxă.
Paralaxa şi fotografia panoramică
Odată ce se obţin fotografii fără efect de paralaxă, şi folosind programe speciale de lipire, puteţi lipi imaginile fără ca zonele de lipire să fie vizibile.
Găsirea pupilei de intrare a unui obiectiv
Ce este punctul nodal sau pupila de intrare şi de ce este aşa importantă?

Mai întâi, facem o paranteză ca să corectăm concepţia greşită cu privire la termenul “punct nodal”. Când se referă la acest punct de non paralaxă (NPP), mulţi încă îl denumesc punct nodal. Tehnic, punctul în jurul căruia trebuie rotită camera/obiectivul pentru a evita paralaxa se numeşte pupilă de intrare. Pupila de intrare este un punct variabil, localizat în interiorul obiectivului, în punctul unde razele de lumină se refractă sau se reflectă înainte de a ajunge pe senzor sau pe film. Pupila de intrare diferă în funcţie de obiectiv şi se schimbă în funcţie de distanţa focală.
Pupila de intrare a unui obiectiv (denumită incorect punct nodal) este imaginea virtuală a diafragmei, formată de lentilele din faţa diafragmei, şi este locul unde razele de lumină se încrucişează înainte de a se focaliza pe CMOS, pe CCD sau pe planul filmului. Pentru ca o rază de lumină să treacă prin obiectiv, ea trebuie să fie orientată spre pupila de intrare, care este astfel centrul perspectivei. De reţinutt că pupila de intrare poate fi în faţa obiectivului sau chiar în spatele filmului! Când faceţi fotografii alăturate, trebuie să rotiţi camera în jurul unei linii care trece prin (sau foarte aproape de) pupila de intrare. Prin găsirea pupilei de intrare, şi rotind camera în jurul acestui punct, vă asiguraţi că fotografiile sunt fără paralaxă. Paralaxa este mult mai evidentă în vizor, în cazul obiectelor apropiate de cameră, cu cât sunt mai depărtate, cu atât paralaxa este mai mică. Dacă folosiţi un obiectiv cu zoom, pupila de intrare se va schimba în funcţie de zoom. Datorită multiplelor variabile ce pot să intervină, este cel mai bine să învăţaţi să găsiţi practic pupila de intrare. Altfel, puteţi accesa lista noastră cu setări, pentru a vedea dacă setările de care aveţi nevoie există în listă.

Pentru a găsi pupila de intrare a unui obiectiv, montaţi camera/obiectivul pe Nodal Ninja aşa cum se arată în imagine. Camera trebuie să fie cât mai spre capătul şinei superioare, cu obiectivul îndreptat spre orizont şi paralel cu solul.
Puneţi în faţa camerei două obiecte, unul mai apropiat şi unul mai depărtat. De exemplu, în interior puteţi folosi două lămpi cu picior, una la aproximativ 1,5 m, iar alta la 3 m, sau dacă sunteţi afară, încercaţi să utilizaţi doi stâlpi obişnuiţi sau de iluminare. Orice două obiecte cu formă de linie verticală sunt potrivite, atât timp cât sunt situate la distanţe diferite faţă de cameră. În acest exemplu, vom utiliza două lămpi cu picior.
Având camera montată în mod portret (la extremitatea şinei superioare), privind prin vizor sau pe LCD, poziţionaţi camera astfel încât cele două obiecte să fie situate în partea stângă a cadrului, cum s-a arătat. Reţineţi poziţia exactă a celor două lămpi. Ar fi de preferat ca lămpile să nu se suprapună exact, ci să existe o mică distanţă pe orizontală între ele.
Acum, rotiţi camera astfel ca cele două lămpi să fie în partea dreaptă a cadrului. Deplasaţi camera pe şină, înainte şi înapoi, de câteva ori, şi observaţi dacă distanţa aparentă dintre cele două lămpi se schimbă. Dacă distanţa aparentă se schimbă, ca în exemplul nostru, chiar şi foarte puţin, atunci există paralaxă.
Acum, trebuie să relaxaţi nuca ce fixează camera astfel încât să puteţi deplasa puţin camera, înainte, pe şina superioară, aproximativ 2mm. Şina superioară este gradată în mm, deci deplasaţi spre marcajele dinainte. Repetaţi paşii de mai sus până când nu mai observaţi nici o deplasare a unei lămpi faţă de cealaltă.
Scopul este să deplasaţi sau să puteţi roti camera de la stânga la dreapta fără să observaţi nici o mişcare aparentă a celor două lămpi, cum se arată mai jos. 

Reţineţi ambele poziţii, atât de pe şina superioară, cât şi de pe cea inferioară, şi folosiţi opritoare pentru a marca poziţiile. Dacă schimbaţi camera sau obiectivul, trebuie să repetaţi procesul. Acum sunteţi pregătit pentru a fotografia panorame.
Întrebări frecvente
Aceasta este o listă cu cele mai frecvente întrebări. Pentru mai multe informaţii, va rugăm accesaţi site-ul www.nodalninja.com.
1)  Î. Am nevoie de bulă de nivel suplimentară pe patina pentru blitz a camerei?
R. Nu aveţi nevoie. Este suficientă bula de nivel de pe NN3. Utilizarea mai multor bule, în general, complică lucrurile.
2)  Î. Cum ştiu dacă obiectivul meu este potrivit pentru NN3?
R. Cel mai bine ar fi să-l măsuraţi. Veţi putea roti camera perfect vertical cu obiective wide care măsoară 105 mm (4 1/8 inches) sau mai puţin de la “pupila de intrare” până la orificiul de fixare pe trepied al camerei, pentru distanţa focală utilizată. Dacă se foloseşte adaptorul T N3T20, mai “câştigaţi” 40mm (1 1/2 inches) de lungime posibilă, dar poate limita posibilitatea de a obţine o rotire la 90 de grade perfect verticală. Aceste măsurători sunt valabile pentru şina superioară a NN3. De asemenea, unele obiective mari fisheye, ca FC-E9, nu se pot utiliza.
3)  Î. Care sunt setările pentru camera D70 cu obiectiv Nikkor de 10.5 mm?
R. 55 mm pe şina inferioară şi 80 mm (montura camerei) pe şina superioară.
Camera Settings
4)  Î. Este bine să aplicăm puţin lubrifiant pe discul clichetului pentru o alunecare mai uşoară?
R. Ei bine, nu utilizaţi lubrifiant DECÂT DACĂ NU intenţionaţi să schimbaţi pe viitor discurile clichetului; lubrifiantul poate ajunge şi în locuri nedorite (unde este necesară frecare pentru stabilitate); dacă trebuie, folosiţi NUMAI cantităţi minime. Clichetul va funcţiona bine până la uzură. Includem în pachet câte un ac de clichet suplimentar pentru înlocuire în caz de uzură. Înlocuirea acului clichetului este foarte uşoară.
Localizaţi şurubul hexagonal dedesubtul rotatorului inferior, folosiţi în acest scop cheia hexagonală inclusă, deşurubaţi şi înlocuiţi acul clichetului. Aveţi grijă să nu pierdeţi arcul clichetului când înlocuiţi acul clichetului.
5)  Î. Sunt poziţiile clichetului sigure şi reproductibile cu suficientă precizie şi pot regla presiunea de poziţionare?
R. Presiunea de poziţionare poate fi reglată la valoarea dorită, oferind astfel o suficientă precizie. Trebuie doar să strângeţi şurubul de sub rotatorul inferior. Acel şurub presează un arc care determină tensiunea care apasă pe acul (bila) ce cade în locaşul discului. Procedaţi numai în corelaţie cu reglarea tensiunii la rotatorul inferior (vezi întrebarea 6). Aceste două reglaje vă oferă o mai mare acordare cu nevoile dumneavoastră.
6)  Î. Am observat un uşor joc la rotatorul inferior în dispozitivul meu Nodal Ninja, este aceasta ceva normal?
R. Nu, nu este normal. Un Nodal Ninja nou rar necesită o strângere iniţială suplimentară. Odată corect strâns, dispozitivul va rămâne fixat şi nu se va slăbi singur dacă se roteşte NN3 în sens invers orar (recomandăm ca, întotdeauna, rotirea la panoramare să se facă în sens orar).
Aceasta este procedura corectă pentru eliminarea eventualului joc (nu se aplică la NN3 MKII):
a) Relaxaţi butonul cu marcajul “Nodal Ninja”. Apoi relaxaţi piuliţa de fixare argintie de pe acest buton. Butonul fiind relaxat, piuliţa de fixare se relaxează foarte uşor, chiar cu degetul, fără unelte speciale.
b) Strângeţi butonul până când obţineţi tensiunea sau frecarea dorită. Pentru a verifica aceasta, rotiţi şina inferioară numai în sens orar, pentru a preveni deşurubarea pană ce este fixat. Nu e nevoie să strângeţi prea tare butonul.
c) Strângeţi cu degetul piuliţa argintie de fixare. Fixaţi ferm butonul. Verificaţi cu atenţie şi repetaţi procedura dacă nu obţineţi efectul dorit.
d) Este posibil să doriţi ajustarea tensiunii arcului clichetului. Reglajul se află sub baza rotatorului inferior. Includem o cheie hexagonală cu fiecare NN3 livrat. Dacă totuşi apare tendinţa de deşurubare singură, plasaţi una dintre şaibele de teflon suplimentare (livrate cu fiecare Nodal Ninja) sub butonul cu marcajul (Nodal Ninja) şi repetaţi paşii de mai sus. Aceste reglaje vă permit să obţineţi frecarea dorită, fiind, de fapt, o facilitate suplimentară a NN3.
7)  Î. Există o scală pentru rotirea sus-jos. Câte grade corespund liniuţelor?
R. Da, există marcaje (linii subţiri) la intervale de 5 grade.
8)  Î. Cât de stabil este dispozitivul în condiţii de vânt (considerând un trepied suficient de rigid)?
R. Ca orice alt dispozitiv similar. Nodal Ninja este produs din metal, asigurându-se astfel o robusteţe sporită. Stabilitatea trepiedului este foarte importantă. Unele trepiede sunt prevăzute cu un cârlig de care se pot atârna greutăţi pentru o stabilitate sporită.
9)   Î. Nu ştiu sigur câte şaibe de teflon trebuie utilizate.
R. Ghidaţi-vă după amplasarea originală a şaibelor de teflon. Butonul care fixează braţul vertical necesită două şaibe. Consultaţi imaginile părţilor componente, pentru înţelegerea necesarului şi amplasarea şaibelor de teflon. 
Garanţie
Nodal Ninja 3 (NN3) este un instrument de calitate. Folosit corespunzător, va funcţiona fără probleme mulţi ani. Convinşi fiind de aceasta, oferim o garanţie de 2 ani de la data achiziţionării – este un interval de garanţie din cele mai bune din domeniu. Dacă, extrem de improbabil, un anumit subansamblu se defectează, vă rugăm să ne contactaţi pentru schimbarea acelui subansamblu. Vom înlocui orice parte care se dovedeşte a fi defectă, fără alt cost decât cel al expediţiei prin poştă.
Folosirea necorespunzătoare (stabilită de producător şi/sau distribuitor) va anula orice garanţie. Această garanţie se oferă numai cumpărătorului iniţial şi nu este transferabilă.
Producătorul (Fanotec) şi/sau distribuitorii nu-şi asumă nici o răspundere pentru eventualele stricăciuni rezultate din utilizarea echipamentului, timpi de neutilizare cauzaţi de imposibilitatea de utilizare a produsului, sau accidentări ale persoanelor folosind Nodal Ninja. Vă rugăm nu-l lăsaţi la îndemâna copiilor. Folosiţi corespunzător atât produsul, cât şi orice parte a sa. 
Nu vrem să mai detaliem aspectele legislative, dar dorim să fie acceptate de cumpărător, în momentul cumpărării, toate responsabilităţile care decurg din utilizarea produsului nostru fie direct, fie indirect.
Returnare
Înţelegem că Nodal Ninja poate să nu fie potrivit pentru oricine. Dacă descoperiţi că, dintr-un motiv oarecare, nu sunteţi satisfăcut de această achiziţie, vă rugăm să ne contactaţi imediat pentru instrucţiuni de returnare.
Pentru NN3, acceptăm exemplarele returnate dacă le primim înapoi ÎN CEL MULT 30 de zile de la cumpărare. Vă returnăm suma plătită, mai puţin taxele poştale şi cheltuielile de manipulare. Pachetul returnat trebuie să includă toate materialele expediate de noi, fără zgârieturi sau semne evidente. Pentru exemplarele returnate în starea descrisă mai sus, vom returna preţul integral (mai puţin taxele poştale şi de manipulare). Părţile care lipsesc sunt evaluate la preţul întreg din momentul recepţionării returului, iar valoarea se scade din suma returnată. Pentru exemplarele returnate în condiţiile de mai sus, după 30 de zile de la cumpărare, dar nu mai mult de 60 de zile, vom oferi 75% din preţul de cumpărare (mai puţin taxele poştale şi de manipulare).
Pentru soluţionarea problemei şi returnarea banilor sunt necesare până la 7 zile. Pentru comenzile internaţionale, nu suntem răspunzători pentru diferenţele cauzate de ratele de schimb valutar din momentul cumpărării, respectiv din momentul returnării banilor.
Politica noastră de returnare se aplică doar la comenzile efectuate prin intermediul magazinului nostru online (http://store.nodalninja.com) şi poate să difere de cele ale altor magazine online şi / sau distribuitori autorizaţi.
Notă eBay: Nodal Ninja vândut prin eBay de terţi NU nu beneficiază de nici o garanţie şi nu putem oferi nici un suport - cumpăraţi pe propriul dumneavoastră risc. De asemenea, vă rugăm să ne informaţi dacă observaţi utilizarea ilegală a imaginilor sau textului copiat din site-ul nostru.
Dacă doriţi să returnaţi comanda, vă rugăm să ne contactaţi pentru instrucţiuni. Regulile de returnare se schimbă în timp, vă rugăm să citiţi politica de returnare curentă din website.
Informaţii despre drepturile de autor
Toate textele şi imaginile de pe site-ul nostru sau cele din acest manual sunt supuse legii dreptului de autor atât în US, cât şi internaţional, şi nu pot fi reproduse decât cu acordul scris al Fanotec, Nodal Ninja şi Circular Worlds. Pentru orice întrebări legate de copyright, vă rugăm să ne contactaţi la adresa de e-mail copyright@nodalninja.com
Materialele conţinute în acest manual, în website şi, de asemenea, toate traducerile pot fi descărcate sau copiate, cu condiţia să fie păstrat copyright-ul. Nici un material nu poate fi modificat, editat sau scos din context, deoarece prin acestea se pot crea informaţii false sau greşite.
Denumirile şi mărcile înregistrate nu pot fi folosite în reclame sau publicitate care are legătură cu site-ul, cu conţinutul său sau cu specificaţiile, fără un acod scris prealabil. Drepturile de autor asupra acestor documente şi asupra website-ului aparţin lui CircularWorlds.com, Nodal Ninja şi Fanotec.

